คลังลุยพรบ.จัดซื้อต้านโกง
เดินหน้าประกาศใช้ได้ทันปีนี้ เชื่อดัชนีทุจริตไทยลดฮวบฮาบ
7 มี.ค. 2558

โดย...ทีมข่าวโพสต์ทูเดย์
เดินหน้าประกาศใช้ได้ทันปีนี้ เชื่อดัชนีทุจริตไทยลดฮวบฮาบ
สมหมาย ดัน พ.ร.บ.จัดซื้อจัดจ้างลดโกง คาดประกาศใช้ได้ทันภายในปีนี้
นายสมหมาย ภาษี รมว.คลัง กล่าวในงานสัมมนาโครงการความโปร่งใสในการก่อสร้างภาครัฐ (CoST) ว่า กระทรวงการคลังเตรียมผลักดันพระราชบัญญัติ (พ.ร.บ.) การจัดซื้อจัดจ้างฉบับใหม่ ซึ่งจะมีการนำโครงการข้อตกลงสัญญาคุณธรรมและระบบ CoST เข้ามาบรรจุอยู่ด้วย เบื้องต้นจะใช้กับโครงการร่วมทุนที่มีมูลค่าเกิน 1,000 ล้านบาทขึ้นไป ให้มีการเปิดเผยข้อมูลการทำงานทั้งหมด เพื่อให้คณะรัฐมนตรี (ครม.) พิจารณา ก่อนเสนอให้สภานิติบัญญัติแห่งชาติ (สนช.) พิจารณาต่อไปและคาดว่าจะประกาศใช้กฎหมายฉบับดังกล่าวได้ภายในปี 2558 
ทั้งนี้ ข้อตกลงสัญญาคุณธรรมและระบบ CoST จะช่วยให้การทำงานทั้งในเชิงนโยบายและการปฏิบัติงานเกี่ยวกับโครงการก่อสร้างต่างๆ ของรัฐมีความโปร่งใสและชัดเจนมากยิ่งขึ้น โดยอาจมีการกำหนดอย่างชัดเจนว่าหากผู้ประกอบการรายใดที่ต้องการเข้าร่วมงานกับภาครัฐแต่ไม่ยินยอมร่วมข้อตกลงสัญญาคุณธรรมหรือระบบ CoST ก็จะไม่ให้เข้าร่วมงานกับภาครัฐ
นายสมหมาย กล่าวว่า ระบบทั้งหมดที่กำลังดำเนินการนี้จะช่วยให้การทำงานของรัฐโปร่งใสมากขึ้น แต่ระยะเวลาการปฏิบัติงานหรือการลงทุนยังเท่าเดิม เพราะเรื่องนี้เป็นเพียงการตรวจสอบเพื่อให้เกิดความถูกต้องโปร่งใส ซึ่งในส่วนข้อตกลงสัญญาคุณธรรมนั้น มีการนำร่องทดลองในโครงการจัดซื้อรถเมล์เอ็นจีวีขององค์การขนส่งมวลชนกรุงเทพ (ขสมก.)489 คัน และโครงการจัดหาเอกชนร่วมดำเนินการในโครงการรถไฟฟ้าสายสีน้ำเงินส่วนต่อขยายของการรถไฟฟ้าขนส่งมวลชนแห่งประเทศไทย (รฟม.) ขณะที่ระบบ CoST นำร่องกับโครงการลงทุนของการท่าอากาศยานโครงการสุวรรณภูมิเฟส 2 โครงการพัฒนาท่าอากาศยานสุวรรณภูมิ ปี 2554-2560 เป็นต้น
นายสมหมาย กล่าวอีกว่า การปฏิรูประบบภาษีและการเสริมสร้างระบบธรรมาภิบาลเป็นส่วนหนึ่งในการป้องกันการทุจริตคอร์รัปชั่น ซึ่งถือเป็นเรื่องหลักที่รัฐบาลให้ความสำคัญ ทำให้ปัจจุบันอันดับการคอร์รัปชั่นของไทยในปี 2557 ที่สำรวจโดยองค์กรเพื่อความโปร่งใสระหว่างประเทศ ใน 185 ประเทศที่ผ่านมา ลดลงมาอยู่ในอันดับ 85 จาก 102 ในปีก่อนหน้า และคาดการณ์ว่าอันดับการทุจริตของไทยในปีนี้จะเหลือเพียงที่ 58 เท่านั้น
นายประมนต์ สุธีวงศ์ ประธานองค์กรต่อต้านคอร์รัปชั่น (ประเทศไทย) เปิดเผยว่า กระทรวงการคลังยกร่าง พ.ร.บ.จัดซื้อจัดจ้างฉบับใหม่มานานแล้ว ซึ่งเป็นเรื่องดีที่จะมีการรวบรวมข้อมูลและเปิดเผยข้อมูลการลงทุนของภาครัฐทั้งหมดเพื่อความโปร่งใส แม้จะไม่ได้ช่วยแก้ปัญหาการทุจริตได้ทั้งหมด แต่ก็จะช่วยลดปัญหาให้อยู่ในวิสัยที่กฎหมายจะทำได้ดีที่สุด
ขณะที่ นายมาร์ค เคนท์ เอกอัครราชทูตอังกฤษ ประจำประเทศไทย ระบุว่า โครงการ CoST ตั้งขึ้นตั้งแต่ปี 2551 ด้วยความสนับสนุนจากอังกฤษและธนาคารโลก เพื่อสร้างกลไกและมาตรฐานความโปร่งใสในการก่อสร้างภาครัฐ อย่างไรก็ตามนอกจากการป้องกันคอร์รัปชั่นแล้ว ยังต้องมีการบังคับใช้กฎหมายอย่างจริงจังด้วย